
ПРАВИЛА
за кандидатстване и отпускане на стипендии на ученици
след завършено основно образование
на основание ПМС № 328/21.12.2017 г.


І. ОБЩИ ПОЛОЖЕНИЯ
При условията и по реда на Постановление № 328 на Министерския съвет от 21.12.2017 г. за условията и реда за получаване на стипендии от учениците след завършено основно образование (ПМС № 328/21.12.2017 г.) се отпускат стипендии на ученици в дневна, индивидуална, комбинирана форма на обучение и при обучение чрез работа (дуална система на обучение) след завършено основно образование, които са:
1. Български граждани и граждани на държава – членка на Европейския съюз, или на държава – страна по Споразумението за Европейското икономическо пространство, или на Конфедерация Швейцария – ученици в държавните и общинските училища.
2. Чужденци – ученици в държавните и общинските училища:
   а) с разрешено постоянно пребиваване в страната;
   б) получили право на дългосрочно или продължително пребиваване в страната;
   в) приети въз основа на международен договор или акт на Министерския съвет;
   г) търсещи или получили международна закрила в страната.
При условията и по реда на постановлението се отпускат стипендии и на ученици с трайни увреждания, както и на ученици със специални образователни потребности, които са завършили VII клас с удостоверение за завършен седми клас и са продължили обучението си в класове от първи и втори гимназиален етап.
ІІ. КРИТЕРИИ ЗА ДОПУСКАНЕ ДО УЧАСТИЕ В КЛАСИРАНЕ
Общите критерии за допускане до класиране за стипендии по чл. 4, ал. 1, т. 1 и т. 2 от ПМС № 328/21.12.2017 г. са:
1. Кандидатите да са ученици в дневна форма на обучение в гимназиален етап в СУ „Отец Паисий“.
2. Кандидатите да не са повтаряли учебната година, с изключение на повтарящи поради болест.
3. Кандидатите да нямат наложено наказание от Педагогическия съвет.
4. Кандидатите да са подали необходимите документи в определения срок.
5. Кандидатите да отговарят на определените условия за вида стипендия, за която кандидатстват.

ІІ.I. СТИПЕНДИИ ЗА ПОСТИГНАТИ ОБРАЗОВАТЕЛНИ РЕЗУЛТАТИ
(чл. 4, ал. 1, т. 1 от ПМС № 328/21.12.2017 г.)
1. Критерии и показатели за класиране на учениците по чл. 4, ал. 1, т. 1 за постигнати образователни резултати:
1.1. Успех не по-нисък от Отличен (5,50) за I учебен срок или предходна учебна година:
13 т. – за успех от 5,50 до 5,59
14 т. – за успех от 5,60 до 5,69
15 т. – за успех от 5,70 до 5,79
16 т. – за успех от 5,80 до 5,89
17 т. – за успех от 5,90 до 6,00
1.2. Участие в мероприятия с конкурсен характер – олимпиади и състезания, конкурси, спортни състезания и др.:
1 т. – общински етап/ниво
2 т. – областен етап/ниво
3 т. – национален етап/ниво
4 т. – международен етап/ниво
1.3. Участие в извънкласни училищни дейности – от 1 до 3 т.
Размерът на стипендията по успех е в зависимост от стойността на 1 точка, изчислена на база размера на средствата за този вид стипендия и броя на одобрените кандидати. Конкретният размер на месечните стипендии по чл. 4, ал. 1, т. 1 се определя в границите от 21 до 60 лв. в съответствие с чл. 11, ал. 1 от ПМС № 328/21.12.2017 г.
2. Срок за получаване на стипендията – за учебен срок. Ученикът губи право на стипендия при налагане на наказание от Педагогическия съвет, считано от месеца, следващ месеца на налагане на наказанието.
3. За стипендии по успех се кандидатства само в началото на учебен срок.
4. Стипендиите по успех се отпускат със заповед на директора в началото на учебната година или II учебен срок и се изплащат до месец юни, включително.
ІІ.ІІ. СТИПЕНДИИ ЗА ПОДПОМАГАНЕ НА ДОСТЪПА ДО ОБРАЗОВАНИЕ
И ПРЕДОТВРАТЯВАНЕ НА ОТПАДАНЕТО (чл. 4, ал. 1, т. 2 от ПМС № 328/21.12.2017 г.)
1. Критерии и показатели за класиране на учениците за месечни стипендии по чл. 4, ал. 1, т. 2:
1.1. Доход на член от семейството по-нисък от минималната работна заплата за страната:
11 т. – доход до 300 лв.
10 т. – доход от 301 лв. до размера на минималната работна заплата за страната в лева.
1.2. Успех не по-нисък от Много добър (4,50) за I учебен срок или предходна учебна година:
4 т. – за успех от 5,00 до 5,49
2 т. – за успех от 4,50 до 4,99
1.3. Участие в олимпиади, състезания и конкурси – от 1 до 3 т.
1.4. Участие в извънкласни училищни дейности – от 1 до 3 т.
Размерът на стипендията е в зависимост от стойността на 1 точка, изчислена на база размера на средствата за този вид стипендия и броя на одобрените кандидати. Конкретният размер на месечните стипендии по чл. 4, ал. 1, т. 2 се определя в границите от 21 до 60 лв. в съответствие с чл. 11, ал. 1 от ПМС № 328/21.12.2017 г.
2. Срок за получаване на стипендията – за учебен срок. Ученикът губи право на стипендия при налагане на наказание от Педагогическия съвет, считано от месеца, следващ месеца на налагане на наказанието.
2.1. Стипендиите се отпускат със заповед на директора в началото на учебната година или II учебен срок и се изплащат до месец юни, включително.
ІІІ. СТИПЕНДИИ ПО ЧЛ. 4, АЛ. 1, Т. 3 И Т. 4
1. Кандидатства се в началото на всеки учебен срок или при настъпване на определеното основание. Стипендията се отпуска от месеца, следващ месеца на настъпване на основанието. Ученикът губи право на стипендия при налагане на наказание от Педагогическия съвет.
2. Размер на стипендиите:
   а) по чл. 4, ал. 1, т. 3 – определя се в зависимост от одобрените кандидати и общите средства за разпределение;
   б) по чл. 4, ал. 1, т. 4 – определя се в зависимост от одобрените кандидати и общите средства за разпределение.
Размерът на месечните стипендии по чл. 4, ал. 1, т. 3 и т. 4 се определя в границите от 21 до 60 лв. в съответствие с чл. 11, ал. 1 от ПМС № 328/21.12.2017 г.
3. Учениците с право на стипендия по чл. 4, ал. 1, т. 3 и 4 или ал. 2 от ПМС № 328/21.12.2017 г. при класиране за стипендия за постигнати образователни резултати имат право да получат и 50% от размера на стипендията за постигнати образователни резултати.
IV. ЕДНОКРАТНИ СТИПЕНДИИ ПО ЧЛ. 5, АЛ. 1
1. Еднократните стипендии са за:
1.1. Преодоляване от ученика на еднократни социални обстоятелства, свързани с достъпа му до образование.
1.2. Постигнати високи резултати от ученика в учебната, извънкласната или извънучилищната дейност.
1.3. За един и същ ученик стипендия по т. IV може да се отпуска само веднъж в рамките на един учебен срок.
1.4. Еднократните стипендии се отпускат със заповед на директора на училището въз основа на мотивирано предложение на комисията за стипендиите.
1.5. Еднократна стипендия може да се отпусне и на ученик, който получава месечна стипендия.
1.6. Средствата за еднократни стипендии не могат да надвишават 10% от средствата, определени за стипендии по училищния бюджет.
1.7. Размерът и броят на отпуснатите стипендии се определят от конкретните обстоятелства в рамките на определените средства за този вид стипендия.
1.8. Отпускането на този вид стипендия не изисква класиране.
V. ЦЕЛЕВИ СТИПЕНДИИ ПО ЧЛ. 6
1. Училището може да определи част от средствата за стипендии по чл. 4, ал. 1, т. 2 и чл. 5, ал. 1 от ПМС № 328/21.12.2017 г. да се предоставят целево на ученика за покриване на конкретни разходи, свързани с обучението му.
2. Разходите се доказват с разходооправдателни и други документи, удостоверяващи изразходването на средствата по предназначение.
3. Когато средствата не са усвоени по предназначение или липсва документ, доказващ разхода, стипендията се възстановява на училището.
4. Едни и същи обстоятелства или постижения не могат да бъдат основание за получаване едновременно на еднократна стипендия по чл. 5, ал. 1 и еднократна целева стипендия по чл. 6, ал. 1 от ПМС № 328/21.12.2017 г.
5. Когато се отпускат месечни целеви стипендии по чл. 6, ал. 1 от ПМС № 328/21.12.2017 г., размерът им може да бъде до 100 лв. месечно, но не повече от стойността на разходите, за чието обезпечаване се предоставят.
6. Класирането за предоставяне на месечни целеви стипендии по чл. 6, ал. 1 се извършва отделно от класирането за месечни стипендии по чл. 4, ал. 1, т. 2.
7. Ученикът може да кандидатства за повече от един вид стипендия въз основа на подадено заявление, като има право да получи само една от тях, с изключение на случаите по чл. 4, ал. 1, т. 3 и 4 и ал. 2 от ПМС № 328/21.12.2017 г., когато при класиране за стипендия за постигнати образователни резултати има право да получи и 50% от нейния размер.
VI. ДОКУМЕНТИ ЗА КАНДИДАТСТВАНЕ
1. За стипендия за постигнати образователни резултати (чл. 4, ал. 1, т. 1):
– заявление по образец и декларирани данни за наложени санкции, участие в конкурси, олимпиади, състезания и училищни дейности, подписано от кандидата и заверено от класния ръководител.
2. За стипендия за подпомагане достъпа до образование и предотвратяване на отпадането (чл. 4, ал. 1, т. 2):
– заявление по образец;
– служебни бележки, удостоверяващи доходите на семейството за последните 6 месеца: от трудови договори, от пенсии, обезщетения и помощи по реда на Кодекса за социално осигуряване (без еднократните помощи), месечни помощи и добавки по реда на Закона за семейни помощи за деца, месечни помощи по реда на Закона за социално подпомагане, стипендии, наеми, хонорари, нотариално заверено копие от съдебно решение за издръжка и други доходи;
– нотариално заверена декларация за случаите, когато родителят/родителите са безработни, но не са регистрирани в Бюрото по труда;
– декларация по образец за отсъствия, успеха и участие в конкурси, олимпиади и др., заверена от класния ръководител.
3. За стипендия по чл. 4, ал. 1, т. 3 от ПМС № 328/21.12.2017 г.:
– заявление по образец;
– решение на ТЕЛК, удостоверяващо, че лицето е с трайни увреждания, съгласно § 1, т. 2 от допълнителните разпоредби на Закона за интеграция на хората с увреждания.
4. За стипендия по чл. 4, ал. 1, т. 4 от ПМС № 328/21.12.2017 г.:
– заявление по образец;
– копие от акт за смърт на починал родител/родители.
5. За стипендия по чл. 5, ал. 1, т. 3 от ПМС № 328/21.12.2017 г.:
– заявление по образец, заверено от класния ръководител;
– служебни бележки, удостоверяващи доходите на семейството за последните 6 месеца: от трудови договори, от пенсии, обезщетения и помощи по реда на Кодекса за социално осигуряване (без еднократните помощи), месечни помощи и добавки по реда на Закона за семейни помощи за деца, месечни помощи по реда на Закона за социално подпомагане, стипендии, наеми, хонорари, нотариално заверено копие от съдебно решение за издръжка и други доходи;
VII. УСЛОВИЯ И РЕД ЗА ОТПУСКАНЕ НА СТИПЕНДИИ НА УЧЕНИЦИ СЛЕД ЗАВЪРШЕНО ОСНОВНО ОБРАЗОВАНИЕ
1. Документи се подават за всеки учебен срок, а за стипендии по чл. 4, ал. 1, т. 3 и 4 – до две седмици от настъпване на обстоятелствата.
2. Директорът назначава комисия за стипендиите, в чийто състав задължително се включват педагогически специалисти, предложени от Педагогическия съвет на училището.
3. Комисията по стипендиите разглежда подадените заявления и извършва класирането в 7-дневен срок, считано от последния срок за подаване на документи, определен със заповед на директора.
4. Комисията предлага на вниманието на директора разпределението на средствата за стипендии, критериите за допускане до класиране и показателите за класиране на учениците, размера на всеки вид стипендия и периода, за който се отпуска, както и документите за кандидатстване.
5. Месечните стипендии се отпускат със заповед на директора въз основа на предложението на комисията за стипендиите.
6. Заповедта на директора по т. 5, с която се утвърждават разпределението на средствата за стипендии, критериите за допускане до класиране, критериите и показателите за класиране, размерът и периодът на отпускане на стипендиите и документите за кандидатстване, се обявява на видно място в училището и се публикува на интернет страницата му в тридневен срок от издаването ѝ, но не по-късно от 14 дни преди крайния срок за подаване на документите за кандидатстване.
7. Класирането за предоставяне на месечни стипендии се обявява на видно място в училището и се публикува на интернет страницата на училището.
8. Ако е отпусната стипендия въз основа на подадена декларация с невярно съдържание, ученикът се лишава от стипендия, а получените средства се възстановяват от родителя или от ученика, когато е пълнолетен.
9. Училището може да определи част от средствата за стипендии по чл. 4, ал. 1, т. 2 и чл. 5, ал. 1 от ПМС № 328/21.12.2017 г. да се предоставят целево на ученика за покриване на конкретни разходи, свързани с обучението му.
10. Разходите, за които се отпускат стипендиите по т. 9, се доказват с разходооправдателни и други документи, удостоверяващи изразходването им по предназначение.
11. Изплащането на стипендиите става чрез превод по дебитни карти на учениците или в брой, ако лицето изрично е декларирало, че желае стипендията да се получава по касов път.

Адрес: гр.Враца, ул. ”Ал. Стамболийски” № 10, тел. 0882446867; 0882364601, email: info-603057@edu.mon.bg
https://otecpaisii.com/

